Helsingin yliopiston kansantaloustieteen professori Vesa Kanniainen arvioi Ylen aamu-tv:n haastattelussa, että parasta mitä Suomelle voisi tapahtua, olisi että Suomi menettäisi AAA-luottoluokituksensa.

– Silloin nostettaisiin pöydälle ne todelliset rakenteelliset uudistukset, joita Suomen kansantalous tarvitsee, Kanniainen perusteli näkemystään.

Hänen mielestään Suomessa ei uskalleta tehdä tarvittavia rakenteellisia ratkaisuja, koska kolmen A:n luottoluokituksesta kiinni pitäminen rajoittaa hallitusta.

Kanniaisen mielestä Suomen kohtalon kysymys on, miten tänne saadaan lisää työpaikkoja eurojärjestelmässä. Vastaukseksi hän tarjosi työmarkkinajoustavuuksien lisäämistä muiden Pohjoismaiden tyyliin.

– Sieltä löytyvät ne todelliset rakenteelliset uudistukset, joita Suomi tarvitsee. Sieltä on itse asiassa saatavilla aikaan lisää verotuloja.

Kanniaisen mukaan käytännössä tämä tarkoittaisi pyrkimistä pois työsopimusten yleissitovuudesta. Lisäksi hänen mielestään verotuksella tuettava työntekijöiden ja työnantajien jäsenyys järjestöissään on entisaikojen rasite, joka ei kuulu nyky-yhteiskuntaan.

Hänen mukaansa Suomen työmarkkinajärjestelmä ja palkkasopimusjärjestelmä ovat syntyneet suurteollisuuden aikaan ja ne ovat heikosti yhteensopivia nykymaailman kanssa.

– Suomessa suurteollisuuden asema ei ole se, mikä se on aikoinaan ollut. Sen sijaan uudet työpaikat syntyvät, jos syntyvät, pieniin ja keskisuuriin yrityksiin. Se on meille avainkysymys. Kannianen totesi.